REGOLAMENT TAL-KUNSILL (KE) Nru 824/2007
tal-10 ta’ Lulju 2007
li jiftaħ u jipprovdi għall-ġestjoni ta' kwoti tariffarji awtonomi tal-Komunità għal ċerti prodotti tal-ħut matul il-perjodu 2007-2009
(Test b’relevanza għaż-ŻEE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 26 tiegħu,
Wara li kkunsidra l-proposta mill-Kummissjoni,
Billi:
(1)
Il-provvista mill-Komunità ta' ċerti prodotti tas-sajd bħalissa tiddependi fuq importazzjonijiet minn pajjiżi terzi. Huwa fl-interess tal-Komunità li tissospendi parzjalment jew kompletament id-dazji doganali għal dawk il-prodotti, fil-kwoti tat-tariffi Komunitarji ta' volum xieraq. Sabiex ma jitqegħdux fil-periklu l-prospetti ta' l-iżvilupp ta' dawk il-prodotti fil-Komunità, filwaqt li tiġi żgurata provvista adegwata biex tissodisfa l-industriji utenti, dawn il-kwoti għandhom jinfetħu, u jiġu applikati dazji doganali varjabbli skond is-sensittività tal-prodott imsemmi fis-suq Komunitarju.
(2)
Aċċess ugwali u bla interruzzjoni għal dawk il-kwoti għandu jiġi żgurat għall-importaturi kollha Komunitarji u r-rati stabbiliti għall-kwoti għandhom jiġu applikati mingħajr interruzzjoni għall-importazzjoni kollha tal-prodotti kkonċernati fl-Istati Membri sakemm il-kwoti jkunu ntużaw.
(3)
Biex tiġi żgurata l-effiċjenza ta' amministrazzjoni komuni tal-kwoti, l-Istati Membri għandhom jingħataw permess li jiġbdu mill-ammont tal-kwota l-kwantitajiet neċessarji li jikkorrispondu ma' l-importazzjoni attwali tagħhom. Peress li dak il-metodu ta' amministrazzjoni jeħtieġ kooperazzjoni mill-qrib bejn l-Istati Membri u l-Kummissjoni, din ta' l-aħħar għandha b'mod partikolari tkun tista' tikkontrolla r-rati li bihom jintużaw il-kwoti u għandha tinforma l-Istati Membri b'dan.
(4)
Ir-Regolament tal-Kummissjoni (KEE) Nru 2454/93 tat-2 ta’ Lulju 1993 li jistabbilixxi d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità (1) jipprovdi għall-sistema ta' amministrazzjoni tal-kwota tat-tariffa li ssegwi l-ordni kronoloġika tad-dati ta' l-aċċettazzjoni tad-dikjarazzjonijiet tar-rilaxx għal ċirkolazzjoni libera. Il-kwoti tat-tariffa miftuħa b'dan ir-Regolament għandhom jiġu amministrati mill-Kommissjoni u mill-Istati Membri skond dik is-sistema.
(5)
Ir-Regolament tal-Kunsill (KE) Nru 379/2004 ta' l-24 ta’ Frar 2004 li jiftaħ u jipprovdi għall-amministrazzjoni tal-kwoti tat-tariffi Komunitarji awtonomi għal ċerti prodotti tas-sajd (2) għall-perjodu 2004 - 2006, skada fil-31 ta’ Diċcembru 2006. L-ebda kwoti tat-tariffi ma kienu disponibbli għall-perjodu bejn l-1 ta’ Jannar 2007 u d-dħul fis-seħħ ta' dan ir-Regolament. Barra minn hekk, peress li l-kwoti kollha miftuħa minn dan ir-Regolament huma soġġetti għal kundizzjonijiet dwar l-użu aħħari sabiex jibbenefikaw minn trattament tariffarju favorevoli, l-implimentazzjoni retroattiva ta' dan ir-Regolament mhix possibbli. Għalhekk, sabiex tiġi żgurata ċerta kontinwità mas-sistema tal-kwoti preċedenti, għandu jiġi previst reġim suċċessiv, li jippermetti l-għoti ta' tnaqqis fuq id-dazji ta' l-importazzjoni għall-prodotti tas-sajd li jkunu ġew irrilaxxati f'ċirkolazzjoni libera bejn l-1 ta’ Jannar 2007 u d-dħul fis-seħħ ta' dan ir-Regolament. Dan ir-reġim ġdid għandu jqis kif jixraq il-kundizzjonijiet għall-użu aħħari u l-kwantitajiet disponibbli tal-kwoti speċifiċi.
(6)
Tenut kont ta' l-urġenza tal-kwistjoni, huwa importanti li tingħata eċċezzjoni għall-perjodu ta' sitt ġimgħat imsemmi fil-paragrafu 1(3) tal-Protokoll dwar ir-rwol tal-parlamenti nazzjonali fl-Unjoni Ewropea anness mat-Trattat dwar l-Unjoni Ewropea u mat-Trattati li jistabbilixxu l-Komunitajiet Ewropej,
ADOTTAT DAN IR-REGOLAMENT:
Artikolu 1
1. Id-dazji ta' l-importazzjoni fuq il-prodotti elenkati fl-Anness għandhom jiġu sospiżi, fil-limiti tal-kwoti tat-tariffi, għar-rati għall-perjodi u sa l-ammonti indikati hemmhekk.
2. L-importazzjoni tal-prodotti elenkati fl-Anness għandha tkun koperta bil-kwoti msemmija fil-paragrafu 1 biss jekk il-valur tad-dwana ddikjarat huwa ta' l-inqas daqs il-prezz ta' referenza ffissat jew li għandu jiġi ffissat skond l-Artikolu 29 tar-Regolament tal-Kunsill (KE) Nru 104/2000 tas-17 ta’ Diċcembru 1999 dwar l-organizzazzjoni komuni tas-swieq fil-prodotti tas-sajd u l-akkwakultura (3).
Artikolu 2
Il-kwoti tat-tariffi msemmija fl-Artikolu 1 għandhom ikunu amministrati mill-Kummissjoni skond l-Artikoli 308a, 308b u 308ċ tar-Regolament (KEE) Nru 2454/93.
Artikolu 3
Il-Kummissjoni u l-Istati Membri u għandhom jikkooperaw mill-qrib sabiex jiżguraw illi dan ir-Regolament jiġi mħares.
Artikolu 4
1. Id-dazji ta' l-importazzjoni għall-prodotti tal-ħut irrilaxxati f'ċirkolazzjoni libera bejn l-1 ta’ Jannar 2007 u s-17 ta’ Lulju 2007 li jaqgħu fl-ambitu tal-prodott ta' waħda mill-kwoti tariffarji elenkati fl-Anness, jistgħu jitnaqqsu fuq talba tad-dikjarant skond ir-rati tad-dazju stabbiliti fih.
2. It-talba għandha tiġi sottomessa l-iktar tard, l-14 ta’ Awwissu 2007 lill-uffiċċju doganali inkarigat mir-rilaxx f'ċirkolazzjoni libera tal-prodott ikkonċernat, b'indikazzjoni tal-kwota kkonċernata. Għandha tkun akkumpanjata mid-dokumentazzjoni rilevanti kollha li tagħti prova li l-prodott impurtat jaqa' fl-ambitu tal-kwota li kien użat, jew se jintuża skond il-kundizzjonijiet ta' l-użu aħħari stabbiliti fl-Anness għall-kwota tariffarja kkonċernata.
3. Dan l-Artikolu għandu japplika biss meta l-bilanċ tal-kwota tariffarja rilevanti tippermetti dan fid-data ta' l-aċċettazzjoni tat-talba ġġustifikata kif jixraq. L-Artikoli 308a, 308b u 308ċ tar-Regolament (KEE) Nru 2454/93 għandhom japplikaw mutatis mutandis.
Artikolu 5
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 10 ta’ Lulju 2007.